b'\n_START_ARTICLE_\nMichael Powell\n_START_SECTION_\nPrimers anys\n_START_PARAGRAPH_\nPowell era el segon fill de Thomas William Powell, un cultivador de ll\xc3\xbapol, i Mabel, filla de Frederick Corbett, de Worcester, Anglaterra. Powell nasqu\xc3\xa9 a Bekesbourne, Kent, i s\'educ\xc3\xa0 a la King\'s School, Canterbury, i al Dulwich College. Comen\xc3\xa7\xc3\xa0 a treballar al Banc Provincial Nacional el 1922, per\xc3\xb2 aviat s\'adon\xc3\xa0 que no tenia fusta de banquer.\n_START_SECTION_\nCarrera f\xc3\xadlmica\n_START_PARAGRAPH_\nPowell entr\xc3\xa0 a la ind\xc3\xbastria f\xc3\xadlmica el 1925 treballant amb el director Rex Ingram als estudis Victorine a Ni\xc3\xa7a, Fran\xc3\xa7a (el contacte amb Ingram es f\xc3\xa9u a trav\xc3\xa9s del pare de Powell, que tenia un hotel a Ni\xc3\xa7a). Comen\xc3\xa7\xc3\xa0 com a "noi dels enc\xc3\xa0rrecs": escombrant el terra, fent el caf\xc3\xa8, portant coses. Aviat ascend\xc3\xad a altres feines com fotografia fixa, redacci\xc3\xb3 de subt\xc3\xadtols (per pel\xc2\xb7l\xc3\xadcules mudes) i moltes altres tasques, inclosos alguns papers d\'actor, normalment personatges c\xc3\xb2mics. Powell debut\xc3\xa0 en el cinema com a "turista angl\xc3\xa8s c\xc3\xb2mic" a Mare Nostrum (1926)._NEWLINE_Novament a Anglaterra el 1928, Powell treball\xc3\xa0 per a cineastes en tasques diverses, incloent com a fot\xc3\xb2graf fix per al film mut Champagne (1928), de Hitchcock. Tamb\xc3\xa9 tingu\xc3\xa9 una tasca semblant a la primera pel\xc2\xb7l\xc3\xadcula sonora de Hitchcock, Blackmail (1929). En la seva autobiografia, Powell afirma que propos\xc3\xa0 el final al Museu Brit\xc3\xa0nic, que va ser el primer dels cl\xc3\xadmax "monumentals" en els films de Hitchcock. Powell i Hitchcock van seguir sent amics durant la resta de la vida d\'aquest \xc3\xbaltim._NEWLINE_Despr\xc3\xa9s d\'escriure els guions de dues produccions, Powell s\'associ\xc3\xa0 amb el productor americ\xc3\xa0 Jerry Jackson el 1931; comen\xc3\xa7\xc3\xa0 a dirigir pel\xc2\xb7l\xc3\xadcules d\'una hora de durada per tal de satisfer un requisit legal consistent en portar a les pantalles una certa quota de films anglesos. Durant aquest per\xc3\xadode desenvolup\xc3\xa0 les seves habilitats com a director, fent de vegades fins a set pel\xc2\xb7l\xc3\xadcules a l\'any._NEWLINE_Tot i que havia pres algunes responsabilitats directives en altres films, Powell tingu\xc3\xa9 el seu primer cr\xc3\xa8dit com a director a Two Crowded Hours (1931). Aquest thriller fou considerat un \xc3\xa8xit modest de taquilla tot i el seu limitat pressupost. Del 1931 al 1936, Powell dirig\xc3\xad 23 films, inclosos els mal rebuts Red Ensign (1934) i The Phantom Light (1935)._NEWLINE_El 1939, Powell fou contractat com a director per Alexander Korda en l\'apogeu de The Edge of the World (1937). Korda el pos\xc3\xa0 a treballar en projectes com Burmese Silver, que foren posteriorment cancel\xc2\xb7lats. Aix\xc3\xb2 no obstant, Powell fou contractat per salvar un film que s\'estava fent com a vehicle per dos dels actors estrella de Korda, Conrad Veidt i Valerie Hobson. La pel\xc2\xb7l\xc3\xadcula era The Spy in Black, on Powell conegu\xc3\xa9 a Emeric Pressburger.\n_START_SECTION_\nTrobada amb Emeric Pressburger\n_START_PARAGRAPH_\nEl gui\xc3\xb3 original de The Spy in Black seguia el llibre bastant fidelment, per\xc3\xb2 era massa verb\xc3\xb3s i no tenia un bon paper ni per a Veidt ni per a Hobson. Korda convoc\xc3\xa0 una trobada on present\xc3\xa0 Emeric Pressburger a Powell._NEWLINE_Tots dos van recon\xc3\xa8ixer aviat que, tot i ser totalment oposats en or\xc3\xadgens i personalitats, tenien el mateix punt de vista pel que fa al cinema, i que podrien treballar molt b\xc3\xa9 junts. Despr\xc3\xa9s de fer dos films junts, Contraband (1940) i 49th Parallel, amb cr\xc3\xa8dits separats, la parella decid\xc3\xad associar-se i signar les seves pel\xc2\xb7l\xc3\xadcules conjuntament com "Escrita, Produ\xc3\xafda i Dirigida per Michael Powell i Emeric Pressburger."\n_START_SECTION_\nEls Arquers\n_START_PARAGRAPH_\nTreballant junts com a coproductors, guionistes i directors en una associaci\xc3\xb3 que anomenaren "Els Arquers", feren 19 pel\xc2\xb7l\xc3\xadcules, moltes de les quals foren \xc3\xa8xits comercials i de cr\xc3\xadtica. Els seus millors films encara s\xc3\xb3n considerats cl\xc3\xa0ssics del cinema brit\xc3\xa0nic del segle XX. La llista dels 100 "films brit\xc3\xa0nics favorits del segle XX" del BFI cont\xc3\xa9 cinc dels films de Powell, quatre d\'ells fets amb Pressburger._NEWLINE_Tot i que els seus admiradors diuen que Powell hauria de figurar entre directors brit\xc3\xa0nics com Alfred Hitchcock i David Lean, la seva carrera pat\xc3\xad un greu perjudidi despr\xc3\xa9s de l\'estrena del controvertit "thriller" Peeping Tom, que f\xc3\xa9u en solitari el 1960. El film fou execrat pels cr\xc3\xadtics anglesos, que s\'ofengueren per les seves imatges violentes i sexuals; Powell va ser condemnat a l\'ostracisme per la ind\xc3\xbastria f\xc3\xadlmica i ho tingu\xc3\xa9 molt dif\xc3\xadcil per treballar a partir de llavors. Tot i aix\xc3\xad, la seva reputaci\xc3\xb3 fou restaurada amb els anys, i quan mor\xc3\xad ell i Pressburger eren reconeguts com a una de les m\xc3\xa9s destacades associacions f\xc3\xadlmiques de tots els temps, i citats com a influ\xc3\xa8ncia principal per molts cineastes, com Martin Scorsese i Francis Ford Coppola.\n_START_SECTION_\nVida personal\n_START_PARAGRAPH_\nEl 1927 Powell es cas\xc3\xa0 amb Gloria Mary Rouger, una ballarina americana; es casaren a Fran\xc3\xa7a i estigueren junts nom\xc3\xa9s tres setmanes. Durant els anys 40, Powell tingu\xc3\xa9 afers amorosos amb les actrius Deborah Kerr i Kathleen Byron. Des de l\'1 de juliol del 1943 fins a la seva mort (el 5 de juliol del 1983), Powell es cas\xc3\xa0 amb Frances "Frankie" May Reidy, la filla del practicant m\xc3\xa8dic Jerome Reidy; van tenir dos fills: Kevin Michael Powell (1945) i Columba Jerome Reidy Powell (1951). Tamb\xc3\xa9 visqu\xc3\xa9 amb l\'actriu Pamela Brown durant molts anys, fins a la seva mort de c\xc3\xa0ncer el 1975._NEWLINE_Posteriorment, Powell estigu\xc3\xa9 casat amb l\'editora Thelma Schoonmaker des del 19 de maig del 1984 fins a la seva pr\xc3\xb2pia mort de c\xc3\xa0ncer, a la seva casa d\'Avening, Gloucestershire.'